Muncitorii care lucreaz la reabilitarea clădirii în care a funcţionat vechea şcoală din comuna bistriţeană Livezile, aflată în prezent în proprietate privată, au avut parte de o descoperire șocantă. Au dat peste rămăşiţe umane în planşeul imobilului, despre care se crede că ar fi vechi de zeci de ani.
Anunţul descoperirii a fost făcut de către actualul proprietar al clădirii, Ionuţ Simionca.
"Câteodată, viaţa te pune în nişte situaţii absolut incredibile. În primă instanţă, nu ştii cum să reacţionezi. Asta mi s-a întâmplat mie astăzi. Vă spun şi vouă o poveste neverosimilă.
În urmă cu ceva ani, am cumpărat clădirea abandonată a şcolii din comuna Livezile. Aici, învăţasem eu în copilăria mea.
Relativ recent, m-am decis să o consolidez şi renovez. Am apelat la o firmă de construcţii în acest sens. Astăzi, în timp ce verificau structura de rezistenţă a planşeului, muncitorii au descoperit rămăşiţe umane vechi de aproximativ 100 de ani.
Evident, am urmat urgent căile legale şi am luat legătura cu autoriăţile cărora le-am comunicat despre descoperirea ciudată făcută.
Chiar îmi doresc foarte mult să văd dacă pot fi identificate persoanele în cauză, pentru că am sentimentul că este o parte de istorie importantă pe care echipa de construcții a găsit-o dintr-o întâmplare. Vă mărturisesc că acest eveniment m-a marcat şi mi-a adus în minte acea idee a romanilor antici: 'memento mori", a scris Ionuţ Simionca, vineri, pe Facebook.